Абруйлы йәмәғәт ойошмаһының дөйөм илдәге сәйәсәткә һиҙгер ҡарашы, үҙгәрештәрҙе ентекле күҙәтеп барыуы, үҙ фекерен ваҡытында белдереүе, шулай уҡ республикабыҙҙағы хәл-торошҡа битараф булмауы, әлбиттә, һәйбәт. Башҡортостанда ғына түгел, Рәсәйҙең бүтән төбәктәрендә һәм БДБ илдәрендә лә, мәҫәлән, Ҡаҙағстанда ҡоролтай ойошторолоуы һөйөнөслө. Румил Тәлғәт улы әйтеүенсә, оҙаҡламай Омск, Төмән, Томск, Кемерово, Иркутск һәм башҡа өлкәләрҙә тамыр йәйгән башҡорттар өсөн уртаҡ Себер йыйынын уҙғарыу күҙҙә тотола. Ә быйыл Пермь крайында, йәғни ғәйнә ырыуы ерендә федераль һабантуй үтәсәк – был турала ла ишетеп ҡыуандыҡ.